kardosdrur/scandi-wiki huggingface dataset:
Colin Baker (fodboldspiller)

Colin Walter Baker (født 18. december 1934 i Cardiff, Wales, død den 11. april 2021) var en walisisk fodboldspiller (winghalf).

Baker tilbragte hele sin aktive karriere, fra 1953 til 1966 hos Cardiff City i sin hjemby. Han nåede at spille næsten 300 ligakampe for klubben, der i perioden spillede flere sæsoner i den bedste engelske række.

Baker spillede desuden syv kampe for Wales' landshold. Han var en del af den walisiske trup til VM i 1958 i Sverige, Wales' eneste VM-deltagelse nogensinde. Han spillede én af holdets fem kampe i turneringen, hvor waliserne nåede frem til kvartfinalen.

Referencer 

Fodboldspillere fra Wales
Deltagere ved verdensmesterskabet i fodbold 1958
Fodboldspillere fra Cardiff City F.C.
Personer fra Cardiff
Vic Crowe

Victor Herbert "Vic" Crowe (31. januar 1932 - 21. januar 2009) var en walisisk fodboldspiller (winghalf) og manager.

Crowe tilbragte størstedelen af sin karriere i England, hvor han primært var tilknyttet Aston Villa fra Birmingham. Han spillede for klubben i hele 12 sæsoner og var med til at vinde FA Cuppen i 1957. Han var dog skadet til finalekampen mod Manchester United. Senere i karrieren repræsenterede han også Peterborough United og amerikanske Atlanta Chiefs.

Crowe spillede desuden 16 kampe for Wales' landshold. Han var en del af den walisiske trup til VM i 1958 i Sverige, Wales' eneste VM-deltagelse nogensinde. Han kom dog ikke på banen i turneringen, hvor holdet nåede frem til kvartfinalen.

Efter sit karrierestop var Crowe i flere omgange manager, blandt andet i fire år for sin gamle klub som aktiv, Aston Villa.

Titler 
Engelsk FA Cup
 1957 med Aston Villa

Referencer 

Fodboldspillere fra Wales
Deltagere ved verdensmesterskabet i fodbold 1958
Fodboldspillere fra Aston Villa F.C.
Fodboldspillere fra Peterborough United F.C.
Fodboldtrænere fra Wales
Fodboldtrænere fra Aston Villa F.C.
Rhododendron 'Sappho'

 
Sorten 'Sappho'  er en middelhøj  busk med en løs og kugleformet vækst. Det er en hybrid fremdrevet af Anthony Waterer for Knap Hill Nursery i 1870.

Beskrivelse 
Bladene er stedsegrønne, bredt ovale og meget store. Oversiden er friskgrøn, mens undersiden er mat lysegrøn. Blomstringen sker fra slutningen af maj til lidt ind i juni, hvor busken bærer stande med 8-12 store, hvide blomster, der hver har en mørkerød/lilla svælgtegning. Frugterne er tørre, opsprækkende kapsler.

Rodnettet er meget tæt forgrenet med filtede finrødder. Planten er afhængig af at få etableret en symbiose med mykorrhiza-svampe.

Højde x bredde og årlig tilvækst: 3 x 4m (15 x 15 cm/år).

Anvendelse 
Sorten er til dels hårdfør i Danmark men bør som alle Rhododendron beskyttes mod for kraftig soleksponering især i det tidlige forår. 

I haven er den tilbøjelig til at blive løs og noget ranglet, med en del døde grene, hvorfor en forholdsvis kraftig beskæring er nødvendig, hvis man vil have en tæt og harmonisk busk. På trods af dette ses den stadigt ofte i haverne, mest pga. den pragtfulde blomst

Link 
http://www.rhodyman.net/rhodyhis2.html

http://www.learn2grow.com/plants/rhododendron-sappho-catawbiense-group/Haveplanter
Surbundsplanter
Rododendron-sorter
Gatten

Gatten er en landsby i Himmerland, beliggende 15 km sydøst for Løgstør, 24 km sydvest for Nibe, 16 km nord for Farsø og 12 km nordvest for Aars. Landsbyen hører til Vesthimmerlands Kommune og ligger i Region Nordjylland. I 1970-2006 hørte Gatten til Farsø Kommune.

Gatten hører til Flejsborg Sogn. Flejsborg Kirke ligger 4 km vest for Gatten, nordøst for landsbyen Flejsborg.

Geografi 
Den fredede Øjesø og den større Sjørup Sø ligger et par kilometer syd for Gatten. Et nyere parcelhuskvarter strækker sig ned mod Sjørup Sø. Gatten ligger mellem Øjesø Plantage mod sydøst, Gatten Plantage mod nordøst og Skovbakke Plantage mod nord.

Himmerland Golf & Spa Resort 
Sydvest for Gatten ligger Himmerland Golf & Spa Resort, hvor golfturneringen Made in Denmark er blevet spillet siden 2014.

Historie

Jernbanen 
Gatten fik jernbanestation på Himmerlandsbanerne, der blev åbnet i 1893. Stationen havde omløbs/læssespor og et kort blindspor, men ingen større trafik. I 1960 blev den nedsat til trinbræt med sidespor.

Stationen blev helt nedlagt, da persontrafikken på strækningen Hobro-Løgstør ophørte i 1966. Godstrafikken på strækningen Viborg-Løgstør fortsatte til 1999, men uden ekspedition i Gatten. Sporet blev taget op i 2006, så man kunne anlægge cykel- og vandreruten Himmerlandsstien. Stationsbygningen er bevaret på Gatten Stationsvej 3.

Noter

Eksterne kilder/henvisninger 

 SDFE kortviser: Høje målebordsblade 1842-1899 og lave målebordsblade 1901-1971

Byer i Vesthimmerlands Kommune
Cubase

Cubase er navnet på en række sequencer-programmer, til brug for musikere og komponister. Cubase understøtter både MIDI (Music Instrument Digital Interface) som Audio.

Eksterne henvisninger 

Software
Musikprogrammer
Musikinstrumenter
Balistær

Balistær (Leucopsar rothschildi) er en stæreart som er endemisk til den indonesiske ø Bali. Fuglen er udrydningstruet på grund af indfangning til brug som burfugl, og der er iværksat et avlsprogram med udsætninger for at øge bestanden.

Beskrivelse og levevis 

Balistæren bliver 23-25 cm lang. Den er hvid med sorte spidser på vinger og hale, og et lyseblåt, nøgent område ved øjnene.

Den kan rejse fjerene på toppen af hovedet ved kurtisering og når hannen synger. De danner par og har territorier i yngletiden som normalt er oktober-november. De yngler i åbne krat, træ- og palme-savanner og tilstødende fugtige skove under 175 meters højde. Hunnen lægger 1-5 æg som udruges i 14 dage.

Uden for yngletiden danner de små flokke i åbne skovkanter og oversvømmet savanne. Tidligere har de også forekommet og ynglet i kokosplantager nær landsbyer.

De fouragerer parvist, kosten er frugter og smådyr. Fuglen bliver 10-20 år gammel.

Udbredelse 
Balistæren findes oprindeligt udelukkende på det nordvestlige Bali. Ulovlig indfangning havde reduceret antallet af vildtlevende balistære til anslået ca. 15 fugle i 1990, hvor man ved udsættelse af fugle avlet i fangenskab øgede antallet til omkring 30-35.

Men antallet af vildtlevende balistære faldt igen til 6 fugle i 2001. Gentagne udsættelser øgede bestanden i Vestbalis Nationalpark til 24 i 2005 og omkring 50 i 2008. Det er imidlertid usikkert hvor mange af de udsatte fugle som yngler.

Der er også introduceret en ny bestand af balistære på Nusa Penida, en mindre ø ud for Balis kyst uden for stærenes oprindelige udbredelsesområde. Bestanden her synes at have tilpasset sig omgivelserne og er begyndt at yngle. I 2009 var der 65 udvoksede balistære og 62 unger på Nusa Penida.

Det anslås at der findes omkring 1.000 balistære i fangenskab.

Trusler 

Nedgangen i bestanden skyldes primært ulovlig indfangen af balistære til brug som burfugle. I midten af 1990'erne var sortbørsprisen for balistære omkring 2.000 US-dollars. I 1999 røvede en væbnet bande de fleste af 39 balistære som var klar til udsætning i Vestbalis Nationalpark. Indfangning menes også at være sket i den nyudsatte bestand på Nusa Penida.

Problemerne forstærkes af tab af levesteder, genetisk erosion, konkurrence fra andre arter, rovdyr og sygdomme.

Referencer 

Fugle fra Indonesien
Stære
Roy Vernon

Thomas Royston "Roy" Vernon (14. april 1937 - 4. december 1993) var en walisisk fodboldspiller (angriber).

Vernon tilbragte størstedelen af sin karriere i England, hvor han spillede fem sæsoner hos både Blackburn, Everton og Stoke. I tiden hos Everton var han anfører og topscorer for klubben, da det sikrede sig det engelske mesterskab i 1963.

Vernon spillede desuden 32 kampe og scorede otte mål for Wales' landshold. Han var en del af den walisiske trup til VM i 1958 i Sverige, Wales' eneste VM-deltagelse nogensinde. Han spillede én af landets fem kampe i turneringen, hvor holdet nåede frem til kvartfinalen.

Vernon døde af kræft i 1993, i en alder af 56 år.

Titler 
Engelsk mesterskab
 1963 med Everton

Referencer 

Fodboldspillere fra Wales
Deltagere ved verdensmesterskabet i fodbold 1958
Fodboldspillere fra Stoke City F.C.
Fodboldspillere fra Everton F.C.
Fodboldspillere fra Blackburn Rovers F.C.
Personer døde af kræft
Colin Webster

Colin Webster (17. juli 1932 - 1. marts 2001) var en walisisk fodboldspiller (angriber) fra Cardiff.

Websters karriere blev tilbragt i henholdsvis hjemlandet og i England. Efter at have startet sin karriere i Cardiff City i sin hjemby, skiftede han i 1952 til Manchester United. Her var han med til at sikre klubben det engelske mesterskab i 1957. Han var ikke med på flyet der styrtede ned i München i 1958, da han var syg og måtte blive hjemme fra den kamp, der var årsagen til rejsen.

Senere rejste han hjem til Wales, hvor han spillede sine sidste sæsoner hos Swansea og Newport.

Webster spillede desuden fire kampe for Wales' landshold. Han var en del af den walisiske trup til VM i 1958 i Sverige, Wales' eneste VM-deltagelse nogensinde. Han spillede tre af landets kampe i turneringen, hvor holdet nåede frem til kvartfinalen.

Webster døde i 2001 af lungekræft i en alder af 68 år.

Titler 
Engelsk mesterskab
 1957 med Manchester United

Referencer 

Fodboldspillere fra Wales
Deltagere ved verdensmesterskabet i fodbold 1958
Fodboldspillere fra Newport County A.F.C.
Fodboldspillere fra Swansea City A.F.C.
Fodboldspillere fra Manchester United F.C.
Fodboldspillere fra Cardiff City F.C.
Personer fra Cardiff
Marie Preetzmann

Marie Caroline Preetzmann (født 15. april 1864 på Frisenvold, død 25. februar 1924 i København) var en dansk maler.

Hendes forældre var godsejer Sophus Frederik Julius Preetzmann (1829-1873) og Caroline Marie Thomasine født Floor (1824-1914). Farfaderens søster var malerinden Caspare Preetzmann. Hun var autodidakt og malede især landskaber, også enkelte portrætter og udførte kopier efter ældre værker (Rembrandt). Hun modtog støtte fra Den Raben-Levetzauske Fond 1893 og 1902, Zahrtmanns Legat 1919 og Ronges Legat 1921, men fik aldrig noget større gennembrud. Preetzmann besøgte Frankrig og Belgien.

Hun døde ugift og er urnebegravet på Ørum Kirkegård, Galten Herred.

Udstillinger 
 Kvindernes Udstilling 1895
 Charlottenborg Forårsudstilling 1904, 1906, 1917-1924
 De Afvistes Udstilling, København 1905
 Charlottenborg Efterårsudstilling 1913, 1922
 Kvindelige Kunstneres retrospektive Udstilling, København 1920
Separatudstillinger:
 Winkel & Magnussen, København 1909 (sammen med Marius Hammann)
 Køster, Tordenskjoldsgade, København, ca. 1913

Værker 
 Ved månens frembrud (udst. 1895)
 Efterårsaften i Jylland (udst. 1904)
 Jysk ålandskab (udst. 1906)
 Udsigt over Lutry, landsby ved Genfersøen (udst. 1909)
 Skumring i skoven ved Frisenvold (udst. 1909)
 Oversvømmet hede (udst. 1913)
 Landskab med mølle (1914)
 Mosestrækning ved efterår (udst. 1917)
 Eng og mose fra Grenaaegnen, nymåne (udst. 1919)
 Sol gennem skyer (1909)
 Ved Kolding havn i måneskin (udst. 1921)
 Mose i Nørrejylland, mod solnedgang (udst. 1923)
 Strandparti fra Stribegnen (udst. 1924)

Kilder

Eksterne henvisninger 

 

Malere fra Danmark
Danskere i 1800-tallet
Danskere i 1900-tallet
Personer fra Jylland
Landskabsmalere
Marie
Caspare Preetzmann

Caspare Christina Juliane Ulrikke Preetzmann (1. august 1789 i Nibe – 26. december 1876 i København) var en dansk maler.

Hendes forældre var toldinspektør og etatsråd Christian Preetzmann (1749-1827) og Christiane Sophie Hedvig von Bertouch (1757-1837). Af lyst til kunsten lærte hun at male hos portrætmaleren Hans Hansen sammen med Eleonore Christine Harboe og flere andre damer. Hun, som var konventualinde i Gisselfeld Kloster, udstillede i 1820 (Portræt af den på Otahaiti dræbte Cook samt Kristus) og 1822 (tre portrætter) på Charlottenborg nogle mindre billeder, men malede mest kopier samt enkelte altertavler. Fra udstillingskatalogerne viser, at hun udførte såvel portrætter som religiøse kompositioner. Det eneste kendte arbejde i dag fra hendes hånd er altertavlen i Ansager Kirke (Lazarus' opvækkelse).

Preetzmann lånte i 1838 J.A. Jerichau sine sammensparede penge for, at han kunne foretage en studierejse til Italien. Jerichau gjorde senere gengæld ved at betale frk. Preetzmanns rejse og ophold i Rom 1856-57.

Hun døde ugift og er begravet i Aalborg. En slægtning, Marie Preetzmann, var også maler.

Kilder

Eksterne henvisninger 
 

Personer fra Nibe
Malere fra Danmark
Danskere i 1800-tallet
Caspare
Lamarcks hjertemusling

Lamarcks hjertemusling (Cerastoderma glaucum) er en nær slægtning til Almindelig hjertemusling (Cerastoderma edule). Arten er blevet kaldt brakvandshjertemusling, hvilket dog også er navnet på den op til 20 millimeter store hjertemusling Parvicardium exiguum, der er meget almindelig i danske fjorde og vige.

Morfologi  
Lamarcks hjertemusling kan blive op til 50 mm , hannerne dog ofte mindre end hunnerne.  Sammenlignet med Almindelig hjertemusling har den skævere, mere hvælvede skaller  og hængselsbåndene er kortere. Mindre individer som færdes i vegetationen har mørkebrune til rødlige skaller  ofte med hvide pletter på de ribber, der skiller bagende fra midterparti. Når dyrene senere graver sig ned i bunden, bliver den ydre del af skallen hvid.

Levevis 
Arten er en brakvandsart, som dog kan tåle høje saltholdigheder.

Kilder/referencer 

Muslinger
Christian Preetzmann (toldinspektør)

Christian Preetzmann (døbt 26. januar 1749 i Ydby Kirke – 8. februar 1827 i Aalborg) var en dansk embedsmand, far til Caspare Preetzmann.

Han var søn af degn Johannes Preetzmann (1714-1773) og Anna Villadsdatter (ca. 1725-1772). Han var i 1776 foged eller fuldmægtig på Sohngårdsholm og blev 1778 exam.jur. 1779 blev han konsumtionsinspektør i Nibe, 1784 kammerråd og var fra 1794 til 1824 told- og konsumtionsinspektør i Aalborg. Han blev justitsråd i 1807 og virkelig etatsråd i 1813.

Han ægtede 3. december 1784 i Nørre Tranders Kirke Christiane Sophie Hedevig von Bertouch (20. juli 1757 - 31. januar 1837 i Aalborg), datter af kammerherre, oberst Carl Rudolph von Bertouch og Ulrikke Catharina Frederikke de Witt.

Kilder 
 A. Falk-Jensen og H. Hjorth-Nielsen: Candidati og Examinati juris 1736-1936, Candidati politices 1852-1936, Candidati actuarii 1922-1936, bind I-V, København: G.E.C. Gad 1954-1959.

Christian
Justitsråder fra Danmark
Etatsråder fra Danmark
Toldembedsmænd fra Danmark
Danskere i 1700-tallet
Danskere i 1800-tallet
Sugediesel

Ved sugediesel forstås en dieselmotor, som ikke er udstyret med trykladning i form af enten turbolader eller kompressor, men hvor indsugningsluften derimod suges ind i cylindrene gennem det ved stemplernes bevægelse dannede undertryk gennem den åbnede indsugningsventil (sugemotor).

På grund af den mindre avancerede teknik og den manglende trykladning er sådanne motorer billigere, mere vedligeholdelsesvenlige og ved fejlsøgning mere overskuelige end turbodieselmotorer. Derfor har en sådan motor ved samme slagvolume betydeligt lavere effekt og drejningsmoment, hvilket gør bilen længere tid om at accelerere og reducerer dens tophastighed. Til gengæld har sådanne motorer en lavere fejlprocent samt en længere levetid. Ved lave omdrejningstal afgiver motoren mere effekt, da den ikke rammes af såkaldt "turbotøven".

Volkswagen var den eneste fabrikant, som lavede sugedieselmotorer med direkte indsprøjtning til personbiler (SDI = Suction Diesel Injection) frem til september 2010; Volkswagen Caddy var den sidste bilmodel med denne type motor.

Litteratur 
 Max Bohner, Richard Fischer, Rolf Gscheidle: Fachkunde Kraftfahrzeugtechnik. 27.Auflage, Verlag Europa-Lehrmittel, Haan-Gruiten, 2001,  (på tysk).

Motorteknologi
Dieselmotorer
Blodrød søstjerne

Blodrød søstjerne (Henricia sanguinolenta) er en pighud, der tilhører klassen Asteroidea (søstjerner).

Morfologi
Arten kan blive op til 12 cm i diameter, og er blodrød til lysviolet. Skiven er lille, armene lange og runde.  Dyrets overflade er ru.

Levevis
Blodrød søstjerne lever på hård bund ned til 1000 meters dybde, hvor dens føde består af kiselsvampe..

Arten har yngelpleje, hvor hunnen beskytter æggene ved at omslutte dem. Hun tager ikke føde til sig under yngelplejen, og fostrenes udviklingstid er ca tre uger. Den yngler i februar-maj.

Referencer 

Pighuder
Spættet kutling

Spættet kutling (Pomatoschistus pictus) er en lille fisk i kutlingefamilien, en familie, der er kendetegnet ved at have sammenvoksede bugfinner, som danner en sugeskål.

Morfologi
Op til 6 centimeter lang med 4-5 tydlige og ofte todelte pletter langs siden og to rækker mørke pletter på foreste rygfinne.

Levevis
Spættet kutling er en udpræget bundfisk, der lever på grus og sandblandet bund.

Referencer

Kutlingefamilien
Miljøterrorisme

For voldelige angreb gjort i miljøets navn, se øko-terrorisme.
Miljøterrorisme er en ulovlig handling eller en serie af ulovlige handlinger, terrorisme, der fører til korte- eller langvarige skader på miljøressourcer, fx forgiftning af grundvandet eller antændelse af oliekilder. Udtrykket dækker også over unødvendige ødelæggelser af miljøet til personlig vinding.

Definition 
Det er både akademiske og semantiske problemer med at definere "terrorisme", og herunder specielt "miljøterrorisme." Man er dog begyndt at forsøge at identificere eventuelle risici ved naturressourcer, såsom drikkevand, samt andre funktioner, hvor et angreb kan medføre alvorlige konsekvenser. Nogle, herunder militæret, argumenterer for, at angreb på naturressourcer kan medføre flere dødsfald, skader på ejendomme, politisk kaos eller andre følgevirkninger, end vi har set før.

Elisabeth Chalecki skelner mellem miljøterrorisme og øko-terrorisme. Hun definerer miljøterrorisme "som ulovlig brug af magt mod miljøet, der har til formål at ødelægge dette for befolkningen, eller at ødelægge en andens ejendom." Øko-terrorisme defineres derimod som "ødelæggelse af andens ejendom for at undgå menneskelig indgriben i miljøet". Mere præcist kan det siges, at miljøterrorisme går ud på at ødelægge miljø med magt, mens øko-terrorisme går ud på at udføre vold mod personer eller ejendom, skade infrastruktur, for at forsvare miljøet. Der findes dog andre iagttagere, der ikke kan skelne mellem disse trusler.

Øko-terrorisme 
Udtrykket øko-terrorisme bliver anvendt i medierne til at henvise til miljøterrorisme. Normalt anvendes betegnelsen øko-terrorisme dog om vold, der er udført på personer eller ejendom i miljøets navn.

Referencer 

Terrorisme
Økoterrorisme

Økoterrorisme refererer normalt til voldelige handlinger, som støtte til økologiske og miljømæssige sager, mod personer eller deres ejendom.

Økoterrorisme er defineret af det amerikanske forbundspoliti, FBI, som "brugen eller truslen om brug af vold af en kriminel karakter mod mennesker eller ejendom af miljømæssige og politiske årsager, eller rettet imod en publikum, ofte af symbolsk karakter." FBI har estimeret, at økoterrorister har yder skader for op imod $200 million USD mellem 2003 og 2008.

Se også 
 Miljøterrorisme

Referencer 

Miljø
Terrorisme
Farveeg

Farveeg (Quercus velutina), også skrevet Farve-Eg, er et stort, bredkronet træ med en opret, men kroget vækst. Træet plantes nu og da i parker og større haver på grund af det smukke høstløv.

Kendetegn 
Farveeg er et stort, løvfældende træ med en kraftig stamme og tykke, krogede grene. Barken er først tæt hårklædt og rødlig. Senere bliver den lysegrøn og tyndere behåret, og gamle grene og stammer får efterhånden en grå og smalfuret bark. Knopperne sidder spredt, men tæt samlet mod skuddets endeknop. De er tæt dækkede af hvide hår og smalt kegleformede. Bladene er omvendt ægformede med dybt indskårne lapper og hel rand. I løvspringet er bladene tæt hårklædte og kobberfarvede. Senere er oversiden blank og mørkegrøn, mens undersiden gulbrun med spredte hårtotter. Høstfarven er rustbrun til klart rød. Blomstringen foregår samtidigt med løvspringet. De hanlige blomster er samlet i lange aks af reducerede blomster, mens de hunlige sidder nogle få sammen ved skudspidserne. Også de er reducerede. Frugterne er nødder (agern), som modner over 2 år. De er næsten kuglerunde og sidder i skællede bægre.

Træet når en højde på ca. 30 m og en bredde på 20 m, begge dele i hjemlandet.

Rodsystemet består af en kraftig pælerod og et vidt forgrenet net af hoved- og birødder. Underbarken indeholder et gult farvestof, quercitron, der har været brugt indtil 1940'erne.

Udbredelse 
Farveeg har sin naturlige udbredelse i den østlige halvdel af Nordamerika, dvs. fra Ontario i Canada til det østlige Texas i USA. Her indgår arten som et vigtigt led i de blandede skove og skovsavanner på en vedvarende fugtig, men veldrænet, lerrig morænejord.

I det nordvestlige Ohio fandtes den nævnte skovsavanne på det tidspunkt, da de europæiske nybyggere begyndte at opdyrke landet. Her voksede arten sammen med bl.a. amerikansk asp, amerikansk ceanothus, amerikansk hassel, amerikansk vortemælk, Aster oolentangiensis (en art af asters), bregnepors, Carex pensylvanica (en art af star), carolinarose, fåbladet lupin, Gaylussacia baccata (en art af bukkelbær), glansbladet hæg, gul farvebælg, hvideg, indianermonarda, kalkunfod, kantet sarsaparil, kopalsumak, lav blåbær, Lespedeza capitata og Lespedeza hirta (arter af Kløverbusk), Liatris aspera (en art af pragtskær), liden præriegræs, Lithospermum canescens og Lithospermum caroliniense (arter af stenfrø), orange silkeplante, Panicum lanuginosum (en art af hirse), Phlox pilosa (en art af floks), prærietandbælg, Rubus flagellaris (en art af brombær), sandkirsebær, skarlageneg, skarlagenjordbær, Solidago nemoralis (en art af Gyldenris), spinkel kambunke og sumpeg

Anvendelse 
Farveeg har været brugt for det gule farvestof i underbarken. Nu til dags bruges træer mest som prydtræ i større haver og parker.

Galleri

Noter 

Træer
Høstfarver
Eg
Eg
Tidsrejsen (film)

Tidsrejsen er en svensk komediefilm fra 2011, filmen instrueret af Lasse Åberg. Filmen er den sjette i rækken om Stig-Helmer Olsson.

Medvirkende 
 Lasse Åberg – Stig-Helmer Olsson, 71 år
 Tobias Jacobsson – Stig-Helmer Olsson, 20 år
 Filip Arsic Johnsson – Stig-Helmer Olsson, 12 år
 Jon Skolmen – Ole Bramserud
 Tove Edfeldt – Hjördis
 Bill Hugg – Julle
 Ida Högberg – Annika, 18 år
 Jonas Bane – Biffen, 20 år
 Nils Bodner – Biffen, 12 år
 Andreas Nilsson – Majoren
 Stefan Sauk – Biffens pappa
 Elisabet Carlsson – Märta
 Cecilia Ljung – Svea
 Lasse Haldenberg – Bärsen
 Sven Melander – Berra Olsson
andre medvirkende:
 Claes Månsson
 Basia Frydman
 Marianne Hedengrahn
 Stig Engström
 Viktor Åkerblom
 Nils Moritz
 Tomas Laustiola
 Jonas Uddenmyr
 Sofia Bach
 Polly Kisch
 Steve Kratz
 Thomas Hedengran
 Carla Abrahamsen

Eksterne henvisninger 
 

Svenske film fra 2011
Komediefilm fra Sverige
Thomasburg

Thomasburg er en kommune i den sydlige centrale del af Landkreis Lüneburg i den tyske delstat Niedersachsen, og byen er en del af Samtgemeinde Ostheide.

Geografi 
Thomasburg ligger ved vestenden af Naturpark Elbufer-Drawehn ved den lille flod Neetze der er en biflod til Ilmenau. I kommunen ligger ud over Thomasburg, landsbyerne Bavendorf, Radenbeck, Wennekath og Wiecheln.

Eksterne kilder/henvisninger 

 Kommunens websted
 Om Thomasburg  på Samtgemeindens websted
Nathalie Krause

Nathalie Olivia Cathrine Krause (15. april 1884 i København - 1. september 1953 i Skodsborg) var en dansk skuespiller, datter af kgl. kapelmusikus Olivo Krause og hustru Helga Nathalie Neubert.

Gift i 1920 med skuespilleren og teaterdirektøren Adam Poulsen.

Filmografi 
 Du skal ære - (1918)
 Lægen (1918)
 Frøken Theodor (1918)
 Had og Kærlighed (1918)
 I Spionklør (1917)
 Et Expres-Giftermaal (1917)
 Hvem er hun? (1916)
 Lejla (1914)
 Vingeskudt (1914)
 Luftskipperen (1913)
 Brændemærket (1913)

Eksterne henvisninger 

 

Skuespillere fra Danmark
Danskere i 1800-tallet
Danskere i 1900-tallet
Personer fra København